เนื่องจากช่วงนี้ร้านชาบูบุฟเฟ่ต์ผุดขึ้นมาเป็นดอกเห็ด ราคาก็แข่งขันกันค่อนข้างดุเดือดเลยทีเดียว และร้านละมุนนี้ก็เป็นหนึ่งในร้านชาบูที่เพิ่งเปิดใหม่เช่นกัน แต่สำหรับเรา เราคิดว่าร้านนี้ราคาแรงพอตัวเลยทีเดียว บุฟเฟ่ต์ราคาหัวละ 399 บาท มีแต่ชาบู หมู เนื้อ ไก่ ปลา ธรรมดา กับของทอดอีดนิดหน่อย แม้แต่ซูชิก็ไม่มีให้ทาน ซึ่งเรามองว่าความหลากหลายของอาหารค่อนข้างน้อยนะคะ ถ้าเทียบกับราคาที่สูงขนาดนี้ ไปกินชาบูชิ ฮอทพอท ตามห้าง หัวละ 350 บาท แลดูจะคุ้มกว่า

ขนาดบุฟเฟ่ต์ ว่าราคาโหดแล้ว พอเป็นแบบ A la carte ยิ่งแลดูโหดร้ายเข้าไปใหญ่ ไข่ไก่ลูกละ 15 บาท หมูสไลซ์บางๆ (บางมากจริงๆ ค่ะ) 5 ชิ้น ราคาจานละ 60 บาท โดยที่คุณภาพเนื้อหมูก็ไม่ได้พรีเมียมอะไรเลย เกรดธรรมดาๆ นี่เอง

น้ำซุปของทางร้านมีให้เลือก 2 ซุป คือชาบู (ใส) กับสุกี้ (สีดำ) สามารถขอแบ่งครึ่งหม้อได้ค่ะ รสชาติของน้ำซุปก็พอใช้ได้ แต่พอต้มไปนานๆ ก็เค็มเหมือนกันนะคะ ส่วนน้ำจิ้ม มีซอสพอนสึกับน้ำจิ้มงา ซึ่งรสชาติก็พอทานได้ค่ะ ไม่ถึงกับอร่อยอะไร

สรุปว่าถ้าถามถึงแค่รสชาติ เราว่าร้านนี้ก็พอใช้ได้นะคะ ไม่แย่ แต่ก็ไม่ได้อร่อยมากมาย แต่พอรวมเข้ากับราคาแล้ว ก็ถือว่าไม่ดึงดูดใจเท่าไหร่ ถ้าเราจะกลับมาทานอีก ก็คงมีแค่เหตุผลเดียวล่ะค่ะ คือมันใกล้บ้าน สะดวก ไม่ต้องออกไปเผชิญรถติดข้างนอก แค่นั้นเอง